Proiect

PARLAMENTUL REPUBLICII MOLDOVA

LEGE 

pentru completarea unor acte legislative

  
Parlamentul adoptă prezenta lege organică. 

   
Art.I. – Codul penal al Republicii Moldova nr.985-XV din 18 aprilie 2002 (Monitorul Oficial al Republicii Moldova, 2002, nr.128-129, art.1012), cu modificările şi completările ulterioare, se completează cu un articol nou, 961, cu următorul cuprins:

„Articolul 961. Dispunerea spitalizării forţate într-o instituţie 
                         ftiziopneumologică
Dacă persoana, în privinţa căreia se soluţionează chestiunile cu privire la liberarea de pedeapsă conform art. 91-96, este bolnavă de tuberculoză, în baza demersului administraţiei instituţiei penitenciare, instanţa poate dispune şi spitalizarea ei forţată într-o instituţie ftiziopneumologică. 

    Art.II. – Codul de procedură penală al Republicii Moldova nr.122-XV din 14 martie 2003 (Monitorul Oficial al Republicii Moldova, 2003, nr.104-110, art.447), cu modificările şi completările ulterioare, se completează după cum urmează: 

1. La articolul 469, alineatul (1) se completează cu punctul 13)1, cu următorul cuprins:

„13)1 spitalizarea forţată într-o instituţie ftiziopneumologică, conform  art.961 din Codul penal;”.
2. Articolul 471 se completează cu alineatele (5)1 şi (5)2, cu următorul cuprins :

„(5)1 La examinarea demersului administraţiei instituţiei penitenciare privind spitalizarea forţată într-o instituţie ftiziopneumologică, conform art. 961 din Codul penal, instanţa de judecată va ţine cont de avizul medicului curant, prezenţa căruia la şedinţă este obligatorie.

 (5)2 În partea nereglementată de prezentul cod, examinarea demersului administraţiei instituţiei penitenciare privind spitalizarea forţată într-o instituţie ftiziopneumologică se efectuează conform prevederilor capitolului XXIX din Codul de procedură civilă."

Art. III. - Codul de executare al Republicii Moldova nr.443-XV din 24 decembrie 2004 (Monitorul Oficial al Republicii Moldova, 2005, nr.34-35, art.112), cu modificările ulterioare, se completează după cum urmează:

     1. Titlul capitolului XXX se completează cu cuvintele „ŞI A SPITALIZĂRII FORŢATE ÎNTR-O INSTITUŢIE FTIZIOPNEUMOLOGICĂ”.
2. Articolul 307:

titlul se completează cu cuvintele „ şi  a spitalizării forţate într-o instituţie ftiziopneumologică”.     

în text, după cuvintele „măsurilor de siguranţă”,  se introduc cuvintele „şi a spitalizării forţate într-o instituţie ftiziopneumologică”.

3. Articolul 308:

titlul se completează cu cuvintele „ şi a spitalizării forţate într-o instituţie ftiziopneumologică”.     

în tot textul, după cuvintele „instituţia psihiatrică”, se introduc cuvintele „sau ftiziopneumologică”, la cazul respectiv;
alin. (1), după cuvintele „cu caracter medical”, se completează cu cuvintele „sau a spitalizării forţate într-o instituţie ftiziopneumologică”.


Preşedintele Parlamentului
  NOTĂ  INFORMATIVĂ

la proiectul Legii privind completarea unor acte legislative

    Una din problemele existente în sistemul penitenciar este întreruperea sau refuzul deţinuţilor de a primi tratamentul antituberculos, ceea ce duce la apariţia cazurilor tardive. La aceasta se adaugă şi faptul că, în cazul liberării persoanei bolnave de tuberculoză din penitenciar, membrii familiei şi alte persoane cu ea care vine în contact, sînt supuşi unui risc sporit de contaminare.

     Tratamentul forţat al acestei categorii de bolnavi poate fi administrat doar în cazul existenţei unei norme legale, care ar prevede expres spitalizarea forţată a acestora. 

Legea cu privire la drepturile şi responsabilităţile pacientului, nr. 263 din 27 octombrie 2005 reglementează categoriile de pacienţi care pot fi supuşi numai acelor limitări care sînt compatibile cu instrumentele privind drepturile omului. Astfel, persoanele aflate în penitenciare sunt supuse examinării medicale obligatorii, inclusiv pentru depistarea infecţiei HIV/SIDA, a sifilisului şi a tuberculozei. O altă situaţie este, însă în cazul cînd persoana deţinută în penitenciare  suferă de tuberculoză  şi urmează a fi liberată de executarea pedepsei.             În ceea ce priveşte deţinuţii bolnavi de tuberculoză, menţionăm că, pentru a nu fi lezate drepturile persoanei, garantate de Constituţia Republicii Moldova (art. 25; 26; 27 etc.) şi de către tratatele internaţionale la care Republica Moldova este parte, transferarea obligatorie a deţinuţilor bolnavi de tuberculoză după liberare din detenţie în instituţiile medicale specializate, va fi posibilă, dacă aceasta va fi prevăzută de lege şi va fi dispusă de către instanţa de judecată (cerinţă prevăzută în art. 309 Cod de procedură civilă). Proiectul prezentat are drept scop instituirea, în Codul penal, a unui temei legal care va permite instanţei de a dispune spitalizarea forţată într-o instituţie ftiziopneumologică a persoanei bolnave de tuberculoză în cazul liberării sale de pedeapsă conform articolelor 91-96 ale Codului penal.

În acelaşi context, aspectele procesuale se vor reglementa de Codul de procedură penală, fiind  completate articolele 469 şi 471 ale acestuia, precum şi de Codul de procedură civilă numai în măsura în care un aspect nu este reglementat de legislaţia procesual penală. Examinarea spitalizării forţate într-o instituţie ftiziopneumologică se va efectua concomitent cu soluţionarea chestiunilor cu privire la liberarea de pedeapsă conform art. 91-96 din Codul penal şi numai în baza demersului administraţiei instituţiei penitenciare. Instanţa de judecată urmează să ţină cont în mod obligatoriu de avizul medicului curant, în care acesta se va expune asupra necesităţii de a supune persoana spitalizării forţată într-o instituţie ftiziopneumologică. Conform proiectului, participarea medicului curant la şedinţa de judecată va constitui o măsură în plus pentru garantarea drepturilor şi libertăţilor persoanei.

Au fost amendate, de asemenea, articolele 307 şi 308 Cod de executare în scopul reglementării modalităţii de executare spitalizării forţate într-o instituţie ftiziopneumologică.

Proiectul a fost coordonat cu Procuratura Generală, Consiliul Superior al Magistraturii, Curtea supremă de Justiţie, Ministerul Afacerilor Interne, Ministerul Sănătăţii, Ministerul Finanţelor şi Centrul pentru Combaterea Crimelor Economice şi Corupţiei.

Implementarea proiectului dat nu necesită alocarea mijloacelor financiare suplimentare.  

Viceministru                                                             Nicolae EŞANU 

